Diari Oficial de la Generalitat Valenciana


Sumari del DOGV 9815, del 25-03-2024 (2024/2455)

DECRET 8/2024, de 12 de març, del president de la Generalitat, de modificació del Decret 26/2022, de 8 de setembre, del president de la Generalitat, pel qual s'establixen les bases reguladores de les subvencions destinades al sosteniment de les mancomunitats de municipis de la Comunitat Valenciana, d'àmbit comarcal.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9815

Data del DOGV
:   25-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2455


Data del document
:   12-03-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat

DECRET 8/2024, de 12 de març, del president de la Generalitat, de modificació del Decret 26/2022, de 8 de setembre, del president de la Generalitat, pel qual s'establixen les bases reguladores de les subvencions destinades al sosteniment de les mancomunitats de municipis de la Comunitat Valenciana, d'àmbit comarcal. [2024/2455]  
PREÀMBUL  
  
Per mitjà del Decret 26/2022, de 8 de setembre, del president de la Generalitat, la Presidència de la Generalitat va instrumentar subvencions destinades a col·laborar amb el sosteniment, tant dels gastos de les plantilles de les mancomunitats de municipis de la Comunitat Valenciana d'àmbit comarcal, com dels gastos corrents d'estes, a través de la línia de subvenció destinada al foment i cooperació amb les mancomunitats del seu àmbit territorial, atés el paper que estes exercixen en constituir-se en un instrument de gran utilitat per a garantir a la ciutadania la qualitat més gran possible en la prestació dels servicis municipals que, per les seues característiques, poden ser prestats de manera conjunta, de manera que s'obtinga més eficàcia i eficiència, tot això d'acord amb els principis d'objectivitat, transparència, lliure concurrència, ple respecte a l'autonomia i la suficiència financera dels ens locals i solidaritat.  
La Direcció General d'Administració Local és l'òrgan competent en la gestió de les mesures de foment i dels fons de la Generalitat destinats a les entitats locals, així com de la promoció d'accions en l'àmbit municipal que atorguen valor afegit a l'acció municipal, tot això de conformitat amb el que es disposa en el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i del Decret 131/2023, de 10 d'agost, del Consell, pel qual s'aprova el reglament orgànic i funcional de la Presidència de la Generalitat; en tot cas, li correspon la gestió i l'execució de la política de la Generalitat en matèria d'administració local i la proposta normativa en el marc que disposa el títol VIII de l'Estatut d'Autonomia.  
L'esmetat Decret 26/2022, de 8 de setembre, del president de la Generalitat, va aprovar les bases reguladores de les subvencions destinades al sosteniment de les mancomunitats de municipis de la Comunitat Valenciana, d'àmbit comarcal.  
És convenient modificar alguns aspectes de la regulació continguda en el citat Decret, amb la finalitat d'adaptar la norma al que es preveu pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, si bé adaptades a la pròpia naturalesa de les mancomunitats d'àmbit comarcal, ja que estes bases ja tenen, entre els seus objectius, promoure i fomentar en l'àmbit de la Comunitat Valenciana el desplegament d'una part de polítiques públiques responsables, en estar dirigides a finançar el sosteniment de les mancomunitats de municipis de la Comunitat Valenciana, d'àmbit comarcal, mitjançant el finançament de despeses corrents i de personal.  
  
La Generalitat, en el marc de les actuacions de suport i foment a les entitats locals, instrumenta estes bases reguladores i la seua modificació, d'acord amb els principis de necessitat, eficàcia, proporcionalitat, seguretat jurídica, objectivitat, transparència i eficiència, que regula l'article 129 de la Llei 39/2015, d'1 d'octubre, del procediment administratiu comú de les administracions públiques, i l'article 59 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana. Així mateix, la modificació de les bases respecta els principis de lliure concurrència i d'autonomia dels ens locals.  
  
La norma s'ajusta als principis de proporcionalitat i d'eficiència, ja que conté la regulació imprescindible per a atendre els objectius que es pretenen aconseguir i no es preveuen càrregues administratives innecessàries o accessòries per a les entitats locals a les quals va dirigida.  
El principi de seguretat jurídica també es complix, ja que la norma s'ha elaborat de manera coherent amb la resta de l'ordenament jurídic autonòmic, estatal i de la Unió Europea, amb la intenció de mantindre un marc normatiu estable, predictible, integrat i clar per a totes les entitats locals.  
Este decret no comporta càrregues administratives addicionals ni per a l'Administració que regula les subvencions ni per a les administracions que puguen ser-ne beneficiàries. Les actuacions seran assumides pel personal i els mitjans ja existents, sense que les mesures incloses en este decret suposen increment de dotacions ni retribucions ni altres despeses de personal.  
Les subvencions concedides a l'empara de la convocatòria que siga aprovada conforme a les bases reguladores, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigides a establir, concedir i modificar ajudes públiques, estan exemptes de notificació a la Comissió Europea per no ser-li aplicable l'article 107 del Tractat de Funcionament de la Unió Europea, ja que estan destinades a mancomunitats d'àmbit comarcal i no afecten els intercanvis comercials entre els estats membres, no falsegen o amenacen falsejar la competència ni afavorixen a determinades empreses o produccions.  
  
Per tot el que s'ha exposat, una vegada complits els tràmits procedimentals oportuns, vista la Llei 39/2015, d'1 d'octubre, del procediment administratiu comú de les administracions públiques, la Llei 38/2003, de 17 de novembre, general de subvencions, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les Conselleries de la Generalitat, i el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat,  
  
  
DECRETE  
  
Article únic. Modificació del Decret 26/2022, de 8 de setembre, del president de la Generalitat, pel qual s'establixen les bases reguladores de les subvencions destinades al sosteniment de les mancomunitats de municipis de la Comunitat Valenciana, d'àmbit comarcal  
Es modifiquen els articles 2, 4, 7.1, 13.1, i 15 del Decret 26/2022, de 8 de setembre, del president de la Generalitat, pel qual s'establixen les bases reguladores de les subvencions destinades al sosteniment de les mancomunitats de municipis de la Comunitat Valenciana, d'àmbit comarcal, que queden amb la redacció que es determina en l'annex del present decret.  
  
  
DISPOSICIÓ ADDICIONAL  
  
Única. Repercussió pressupostària  
L'aprovació d'este decret no té cap incidència en la dotació dels capítols de gasto assignats a la Presidència de la Generalitat, sense perjudici de les possibles convocatòries que puguen efectuar-se d'acord amb la consignació pressupostària que s'establisca en el corresponent exercici.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Generalitat Valenciana.  
  
València, 12 de març de 2024  
  
El president de la Generalitat,  
CARLOS MAZÓN GUIXOT  
  
  
ANNEX  
Nova redacció dels articles 2, 4, 7.1, 13.1, i 15 del Decret 26/2022, de 8 de setembre, del president de la Generalitat, pel qual s'establixen les bases reguladores de les subvencions destinades al sosteniment de les mancomunitats de municipis de la Comunitat Valenciana, d'àmbit comarcal.  
  
1. L'article 2 queda redactat com seguix:  
«Article 2. Entitats beneficiàries  
1. Podran ser beneficiàries de les subvencions que es regulen en este decret les mancomunitats de municipis de la Comunitat Valenciana que hagen obtingut la resolució de qualificació d'àmbit comarcal conforme al títol III de la Llei 21/2018, de 16 d'octubre, de mancomunitats de la Comunitat Valenciana.  
2. Les entitats beneficiàries de les subvencions hauran de reunir els requisits establits en l'article 13 de la Llei 38/2003, de 17 de novembre, general de subvencions.  
3. En les convocatòries que es deduïsquen de les presents bases reguladores, serà requisit de participació per a les mancomunitats d'àmbit comarcal, que acrediten la inclusió, en els plecs de contractació aprovats dins de l'últim any natural, de les clàusules de responsabilitat social en la contractació pública, en la forma prevista pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.»  
  
2. L'article 4 queda redactat com seguix:  
«Article 4. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de l'LGS, així com, si és el cas, a les exigències que determine la normativa en matèria de transparència, accés a la informació pública i bon govern.  
  
2. En concret, són obligacions de cada entitat beneficiària:  
a) Realitzar les despeses que fonamenten la concessió de la subvenció en el període establit en cada convocatòria.  
b) Justificar davant l'òrgan concedent la realització dels gastos subvencionats, així com el compliment dels requisits i les condicions que determinen la concessió o el gaudi de la subvenció.  
c) Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que puguen realitzar els òrgans de control i fiscalització competents.  
  
d) Comunicar a l'òrgan concedent l'obtenció de subvencions o ajudes per a la mateixa finalitat, provinents de qualsevol administració o ens públic o privat.  
e) Facilitar l'exercici de les funcions d'inspecció i control per part de l'òrgan concedent, a fi de conéixer qualsevol aspecte de l'objecte de la subvenció.  
f) Reintegrar els fons percebuts, en els supòsits contemplats en l'article 37 de l'LGS.  
g) Facilitar totes les dades i informació, relacionades amb les subvencions concedides, que li siguen requerides per l'òrgan gestor de les subvencions, així com comunicar-li les incidències i les variacions que es produïsquen en relació amb estes.  
3. Les mancomunitats es comprometen, en l'execució de l'objecte de la subvenció, a exigir en les seues adquisicions de béns, que estos complixen amb els criteris de comerç just i amb els requisits vinculats a la sostenibilitat energètica i ambiental i, així mateix, quan subcontracten amb terceres persones la realització de part de l'activitat subvencionada, es comprometen a exigir a dites terceres persones que es comprometen per escrit a respectar la normativa ambiental i social, així com a complir els compromisos socials, de transparència, ètics i ambientals assumits per les entitats beneficiàries.  
4. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015.»  
  
3. L'apartat 1 de l'article 7 queda redactat com seguix:  
«Article 7. Sol·licituds i documentació  
1. La sol·licitud de subvenció, signada per la persona a qui corresponga la representació legal de l'entitat, es presentarà en el termini que establisquen les corresponents convocatòries comptat des de l'endemà de la publicació de la convocatòria d'estes subvencions en el Diari Oficial de la Generalitat Valenciana. La sol·licitud haurà de formalitzar-se i acompanyar-se de la documentació que es determine en la convocatòria, i es presentarà telemàticament conforme al que disposa l'article 14 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP).»  
  
4. L'apartat 1 de l'article 13 queda redactat com seguix:  
«Article 13. Ordenació del pagament i justificació de les subvencions concedides  
1. La justificació de la subvenció es dirigirà a la direcció general amb competències en matèria d'administració local. El termini per a la presentació de la justificació s'establirà en les corresponents convocatòries.»  
5. L'article 15 queda redactat com seguix:  
«Article 15. Seguiment i pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe la direcció general amb competència en matèria d'Administració local, de conformitat amb el que es preveu en l'article 169.3 de la Llei 1/2015.  
2. Este pla de control comprendrà, dins de les actuacions de comprovació material, i com a part del control de qualitat, la verificació del compliment de la normativa social i ambiental, dels compromisos de transparència, ètics, socials i ambientals que s'hagueren establit i dels compromisos assumits per l'entitat beneficiària.  
  
3. El tipus de control serà administratiu, sobre la totalitat o, almenys, sobre una mostra de les subvencions concedides seleccionades aleatòriament, que hauran de sumar, com a mínim, un cinc per cent del total abonat en la línia de subvenció.»